‘Haiwan pun tahu larangan rentas sempadan’
Oleh AHMAD SHAHERMAN SHAMSURI

11 Julai 2021, 4:51 pm
PETALING JAYA – Haiwan pun faham apa itu Perintah Kawalan Pergerakan Diperketatkan (PKPD). Itu antara komen orang ramai apabila menonton sebuah klip video ‘cubaan’ rentas sempadan oleh sekumpulan khinzir.
Klip video yang dikongsi di laman Facebook Sukan Star TV itu memaparkan cubaan sekumpulan haiwan terbabit untuk cuba melalui sekatan jalan raya (SJR) yang dilakukan oleh pihak berkuasa.
Difahamkan, SJR tersebut diadakan bagi menghalang pergerakan orang ramai di sebuah kawasan PKPD.
Bagaimanapun, ‘hasrat’ sekumpulan haiwan dianggarkan 11 ekor itu gagal, apabila bila berkuasa telah memberi amaran supaya mereka ‘berpatah’ balik kerana di situ adalah kawasan PKPD.
Menariknya, haiwan tersebut memahami arahan oleh pihak berkuasa dan kesemua ‘mereka’ seolah-olah akur dan terpaksa berpatah balik.
Susulan penularan video itu, rata-rata orang ramai bersetuju dengan tindakan haiwan itu dan mereka menyifatkan haiwan itu lagi memahami daripada sesetengah manusia yang suka dan sengaja melanggar arahan pihak berkuasa.

“Bagus dia, pandai ‘uturn’ balik, takde pulak nak rempuh tumbuk polis tu,” kata Habriez Abdullah pada ruangan komen.
Turut meninggalkan komen adalah seorang lagi pengguna dikenali sebagai Wan Mohd Zulkir.
“Kalau ada surat miti mesti lepas, ni suka-suka je nak rentas, orang lain pun nak juga,” katanya.
Pada masa sama, orang ramai juga turut menyifatkan haiwan juga tahu dan rindu pada keluarga yang sudah lama tidak jumpa seperti komen yang ditinggalkan Tenim Albaro.
“Kesian, haiwan pun nak jumpa keluarga jauh,” katanya.-K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anak gajah mati dalam sungai
Oleh NUR NABILAH RAHMAT

11 Julai 2021, 2:34 pm
KLUANG – Seekor anak gajah betina ditemui mati di dalam Sungai Bahai berhampiran Kampung Orang Asli Sungai Peroh di sini semalam.
Pengarah Jabatan Perlindungan Hidupan Liar dan Taman Negara (Perhilitan) Johor, Aminuddin Jamin berkata, penduduk menyedari bangkai itu berada di dalam Sungai Bahai kira-kira pukul 9 malam.
“Sebaik mendapat maklumat penduduk dan melalui siasatan awal mendapati gajah tersebut sudah mati kira-kira dua minggu lalu sebelum ditemukan di sungai tersebut.
“Punca kematian sama ada lemas atau sebab lain akan diketahui selepas bedah siasat dilakukan yang akan dilakukan segera,” katanya ketika dihubungi hari ini.
Katanya, gajah berkenaan dipercayai datang dari kawasan hutan berhampiran dan bangkainya akan ditanam selepas bedah siasat dilakukan.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Masjid di Kelantan diberi kelonggaran tambah lokasi korban
Oleh ROSLIZA MOHAMED

11 Julai 2021, 3:31 pm
KOTA BHARU – Majlis Agama Islam dan Adat Istiadat Melayu Kelantan (Maik) memberi kelonggaran kepada pihak masjid bandar, jajahan atau mukim untuk menambah tempat penyembelihan haiwan korban di lokasi lain.
Yang Dipertua Maik, Tan Sri Tengku Mohamad Rizam Tengku Abdul Aziz berkata, kelonggaran itu dilakukan berikutan pihaknya menerima maklumat terdapat masjid yang tidak dapat memenuhi syarat ditetapkan selain menerima permintaan tinggi melebihi had maksimum.
Katanya, tempat penyembelihan tambahan tersebut dikehendaki menepati syarat utama iaitu perlu dikawal selia pihak masjid berkenaan berdasarkan prosedur operasi standard (SOP) dalam Perintah Kawalan Pergerakan (PKP) penuh ketika ini.
“Tempat itu perlu dalam kawasan berpagar dengan keluasan sekurang-kurangnya 10 meter persegi, bersih, selamat dan tidak berhampiran saliran awam. Jumlah maksimum haiwan tidak melebihi lima ekor sehari atau 20 ekor dalam tempoh empat hari bermula 20 hingga 23 Julai ini.
“Aktiviti sembelihan juga perlu mendapat kebenaran daripada pihak Polis Diraja Malaysia dan aktiviti korban persendirian atau keluarga tetap tidak dibenarkan,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita Indonesia didera jadi buruh paksa diselamatkan
Oleh AMREE AHMAD

11 Julai 2021, 2:44 pm
PUTRAJAYA – Seorang wanita warga Indonesia yang diperdaya ejen dan menjadi buruh paksa sejak 2017, berjaya diselamatkan oleh pihak berkuasa di Taiping, Perak pada Jumaat lalu.
Kementerian Sumber Manusia berkata, ia susulan aduan dan maklumat kes yang diterima daripada pihak Kedutaan Besar Republik Indonesia di Kuala Lumpur dua hari sebelum itu.
“Hasil risikan yang dibuat selama dua hari bermula 7 Julai lalu, kemudian membawa kepada operasi menyelamat mangsa itu pada 9 Julai,” katanya menerusi kenyataan di sini hari ini.
Usaha itu diketuai Jabatan Tenaga Kerja (JTK) dari ibu pejabat dan Perak dengan kerjasama Pasukan Petugas Khas Majlis Antipemerdagangan Orang, Kementerian Dalam Negeri. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Media tempatan diseru bantu usaha kekang berita palsu
Oleh MOHD. HUSNI MOHD. NOOR

11 Julai 2021, 3:22 pm
PUTRAJAYA – Agensi media dan berita tempatan pelbagai medium diseru supaya mempergiatkan usaha bagi mengenal pasti dan membongkarkan berita palsu di negara ini.
Menteri Komunikasi dan Multimedia, Datuk Saifuddin Abdullah berkata, mereka juga diseru supaya meningkatkan kesedaran tentang ancaman berita palsu dan langkah-langkah untuk mencegahnya.
“Berita palsu dilihat berpotensi menggugat usaha kita dalam memerangi Covid-19 serta memelihara kesejahteraan dan kestabilan negara.
“Pihak media juga memberikan kerjasama kepada kerajaan dalam memerangi berita palsu sejak bermulanya krisis ini,” katanya menerusi kenyataan akhbar hari ini.
Saifuddin berkata, sebanyak 464 berita palsu berjaya ditangkis oleh Pasukan Respons Pantas, Kementerian Komunikasi dan Multimedia Malaysia (KKMM) sejak Mac tahun lalu.
Menurutnya, kebelakangan ini terdapat peningkatan ketara dalam penyebaran maklumat atau berita palsu, sama ada tentang pandemik Covid-19, vaksinasi, kesihatan, isu sosial  mahupun isu politik. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan yakin Arab Saudi iktiraf semua vaksin jemaah haji
Oleh ROHANA MOHD. NAWI

11 Julai 2021, 3:42 pm
KOTA BHARU – Kerajaan yakin bahawa Arab Saudi akan mengiktiraf jenis vaksin yang diterima bakal jemaah haji dari negara ini yang selaras dengan ketetapan Pertubuhan Kesihatan Sedunia (WHO).
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihaknya menyerahkan kepada Kementerian Sains, Teknologi dan Alam Sekitar untuk melakukan perundingan dengan kerajaan Arab Saudi berhubung isu tersebut.
“Insya-Allah dalam masa terdekat kerajaan Arab Saudi akan menerima semua vaksin yang diiktiraf oleh WHO.
“Semua vaksin yang dibekalkan kepada Malaysia juga adalah vaksin yang telah diiktiraf oleh WHO,” katanya selepas menghadiri Majlis Penyerahan Sumbangan Inspirasi Qaseh Yayasan Pembangunan Ekonomi Islam Malaysia (Yapeim) di Kampung Sering di sini hari ini.
Sebelum ini, kerajaan Arab Saudi dilaporkan membuat ketetapan hanya jemaah yang menerima vaksin jenis Pfizer dan AstraZeneca dibenarkan menunaikan haji, sekali gus menimbulkan keresahan rakyat Malaysia yang menerima vaksin Sinovac. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Allahyarham pelajar cemerlang, dapat anugerah dekan
Oleh ABDUL RASHID ABDUL RAHMAN

11 Julai 2021, 2:58 pm
MARAN – Pelajar Universiti Teknologi Mara (UiTM) Jengka, Muhammad Adham Hazim Mohd. Rizaini,21, yang meninggal dunia di rumahnya di Kampung Kedai Tepoh di Terengganu malam semalam merupakan seorang pelajar yang cemerlang.
Rektor UiTM Pahang, Profesor. Dr. Mohd. Ilham Adenan berkata, pelajar diploma kejuruteraan awam berkenaan yang mendaftar pada Oktober tahun lalu merupakan penerima anugerah dekan dalam peperiksaan semester lalu.
“Allahyarham merupakan pelajar yang baik dan prestasinya juga cemerlang pada semester lalu.
“Saya mengucapkan takziah kepada keluarga Allahyarham dan semoga keluarga allahyarham tabah menghadapi ujian ini,” katanya di sini, hari ini.
Mohd. Adham Hazim yang merupakan pelajar semester kedua jurusan Diploma Kejuruteraan Awam menghembuskan nafas terakhir di Unit Rawatan Rapi (ICU) Hospital Sultanah Nur Zahirah, Kuala Terengganu pada pukul 10.52 malam semalam.
Ayahnya, Mohd. Rizani Ghazali, 51, berkata anak kedua daripada lima beradik itu merangkak ke biliknya pada pukul 5 pagi dan mengadu sakit kepala sebelum tidak sedarkan diri.

Menurut Mohd. Ilham, Allahyarham yang mendaftar pada Oktober tahun lalu tidak pernah mengikuti kelas bersemuka di kampus dengan hanya mengikuti pembelajaran terbuka dan secara jarak jauh (ODL).
Katanya, allahyarham mengikuti ODL di rumahnya di Kuala Nerus Terengganu seperti mana pelajar-pelajar lain yang mengikuti pengajian di rumah masing-masing susulan pandemik Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lori tenggelam, pemandu dikhuatiri lemas
Oleh MOHD SYALMIZI HAMID

11 Julai 2021, 3:19 pm
SEBERANG PERAI – Seorang lelaki dikhuatiri lemas selepas terperangkap di dalam lori dipandunya yang terbabas ke dalam longkang besar di tepi Lebuh Raya Utara-Selatan di Kilometer 137 dekat Perai di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu pada pukul 1.34 petang sebelum bergegas ke lokasi kejadian.
“Sampai di lokasi kejadian, didapati kemalangan jalan raya melibatkan sebuah lori yang terbabas ke dalam longkang besar dan membabitkan dua mangsa lelaki iaitu pemandu dan kelindan lori.
“Kelindan berjaya dikeluarkan oleh orang awam dan mengalami kecederaan ringan, manakala pemandu masih berada didalam lori tersebut dan dikhuatiri telah lemas,” katanya ketika dihubungi sebentar tadi.
Beliau berkata, pasukan bomba dari Balai Bomba dan Penyelamat (BBP) Perai bersama Pasukan Penyelamat di Air (PPDA) dari BBP Butterworth melakukan kerja-kerja penyelamatan dan pencarian di sepanjang longkang tersebut. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jumlah Orang Asli bersetuju terima vaksin meningkat
Oleh AIMUNI TUAN LAH

11 Julai 2021, 3:50 pm
GUA MUSANG – Jumlah masyarakat Orang Asli di negara ini yang bersetuju untuk menerima suntikan vaksin semakin meningkat apabila seramai 38,732 orang daripada mereka sudah dikenal pasti.
Timbalan Menteri Pembangunan Luar Bandar, Datuk Seri Abdul Rahman Mohamad berkata, peningkatan itu dianggarkan kira-kira 40 peratus iaitu 32,000 orang apabila hanya 6,000 individu Orang Asli yang bersetuju menerima vaksin dua bulan lalu.
Katanya, peningkatan jumlah itu susulan pelbagai kempen yang dilakukan oleh agensi kementerian itu termasuklah Jabatan Kemajuan Orang Asli (Jakoa) yang bertujuan menggalakkan komuniti itu mendaftar sebagai penerima vaksin.
“15,366 komuniti Orang Asli sudah menerima suntikan vaksin dan baki selebihnya akan menerima secara berperingkat dalam masa terdekat ini.
“Berdasarkan jumlah itu, ia menunjukkan kempen yang dijalankan sudah berjaya. Cuma, terdapat pula masalah apabila dos vaksin pula tidak mencukupi menyebabkan mereka terpaksa menunggu” katanya kepada pemberita selepas meninjau Program Outreach Vaksinasi Covid-19 Komuniti Orang Asli di Kuala Betis di sini hari ini.
Dalam pada itu, Abdul Rahman berkata, sebanyak 30 buah bas akan digunakan untuk proses suntikan vaksinasi penduduk luar bandar dengan kadar suntikan 1,000 penduduk sehari selepas ini.

Habis


9,105 kes Covid-19 baharu hari ini
Oleh SITI A'ISYAH SUKAIMI

11 Julai 2021, 3:35 pm
PUTRAJAYA – Sebanyak 9,105 kes baharu dilaporkan hari ini menjadikan jumlah kes positif Covid-19 sebanyak 836,296 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 4,682 kes diikuti oleh Kuala Lumpur sebanyak 1,247 kes dan Negeri Sembilan sebanyak 541 kes.
“Johor (392 kes), Kedah (382 kes), Pahang (300 kes), Sabah (271 kes), Sarawak (270 kes), Melaka (278 kes), Pulau Pinang (243 kes), Perak (207 kes) dan Kelantan (150 kes).
“Selebihnya, Labuan (54 kes), Putrajaya (49 kes), Terengganu (38 kes) dan Perlis (satu kes),” katanya pada Facebook beliau di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Bukan semua suka ambil kesempatan’
Oleh AHMAD SHAHERMAN SHAMSURI

11 Julai 2021, 3:03 pm
PETALING JAYA – Ketika ramai yang mengambil kesempatan di atas kebaikan orang lain, masih ada lagi yang ikhlas dan menolak sumbangan selepas bantuan yang diperlukan sudah mencukupi.
Kisah keikhalasan dan kejujuran seorang wanita itu telah dikongsi di laman Twitter oleh seorang pengguna yang dikenali sebagai @zulkiflab menerusi satu tangkap layar perbualannya di WhatsApp.
Menurut @zulkiflab, dia ada menawarkan bantuan kepada wanita tersebut selepas mengesan wanita itu mengangkat bendera putih menerusi aplikasi kitajaga.co.
“Saya nampak bendera putih puan kat app kitajaga.co, puan masih memerlukan bantuan?,” soal @zulkiflab.
Bagaimanapun, wanita tersebut menolak tawaran @zulkiflab dan memberitahu bahawa bantuan sudah mencukupi.
“Setakat ini, alhamdulilah sudah ada yang bantu sejak dari semalam, barang keperluan anak juga sudah mencukupi, terima kasih ya,” balas wanita itu.

Sikap jujur wanita itu telah menyentuh perasaan orang ramai yang rata-rata memuji tindakannya yang tidak mengambil kesempatan atas kebaikan orang lain walaupun sedang berada dalam kesusahan.
“Orang susah tahu malu sebenarnya, orang yang meminta-minta ni sebenarnya takdalah susah mana pun sebenarnya. Tapi ‘demandnya’ melampau,” ciap @Miangkey.
Turut meninggalkan komen adalah seorang lagi pengguna yang dikenali sebagai @eninxcopiya
“Semoga Allah berikan rezeki tak putus buat kita semua, jadi kita boleh tolong sesama kita,” ciapnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TFC bakal uji dua pasukan Liga Premier
Oleh KOSMO!

12 Julai 2021, 8:49 pm
Oleh TENGKU DANISH BAHRI TENGKU YUSOFF
PASUKAN tangga kedua Liga Super, Terengganu FC (TFC) bakal diuji dua pasukan Liga Premier iaitu PDRM FC dan Kelantan United pada aksi pemanas badan sepanjang minggu ini.
Pengurus pasukan Sang Penyu, Zulfadli Rozi berkata, perlawanan persahabatan itu merupakan medan terbaik TFC kembali mendapatkan rentak sebelum saingan liga bersambung.
Menurutnya, semua pemain akan diberi peluang beraksi setelah kali terakhir membuat penampilan kompetitif bertemu Selangor pada 10 Mei lalu.
“TFC akan beraksi menentang PDRM FC pada 14 dan 15 Julai sebelum menerima kunjungan Kelantan United (18 Julai) sebagai persiapan pusingan kedua Liga Super.
“Memandangkan jadual agak padat, kami memerlukan semua pemain bersedia dan hanya aksi persahabatan boleh mengembalikan rentak pasukan,” katanya kepada Kosmo!.

Terdahulu TFC mengharungi perlawanan pemanas badan pertama menyaksikan skuad Sang Penyu tewas 0-2 kepada Penang FC di Stadium Sultan Mizan Zainal Abidin, Kuala Nerus kelmarin.
Jaringan kemenangan skuad Harimau Kumbang disumbangkan menerusi sepakan penalti oleh Abdul Aziz Rahim pada minit ke-43 dan Jafri Firdaus Chew pada minit ke-79.
Zulfadli menambah, pemain tonggak TFC, Hakimi Abdullah, Muhammad Mohd Fauzi dan David Da Silva belum cergas 100 peratus, manakala Makan Konate pula sedang menjalani kuarantin. – K! ONLINE


KPKT nafi tawaran iklan permohonan rumah mampu milik
Oleh SUBKHI SUDARJI

12 Julai 2021, 8:40 pm
PUTRAJAYA – Kementerian Perumahan dan Kerajaan Tempatan (KPKT) menafikan tawaran iklan berhubung ‘Permohonan Terbuka Rumah Mampu Milik Serendah RM30,000’, ‘Skim Myhome & MyDeposit 2021’ serta ‘Bantuan RM60,000 Bina Rumah Atas Tanah Sendiri’ yang tular baru-baru ini.
Tawaran itu dikatakan di bawah Skim Pinjaman Perumahan (SPP) dan diiklankan secara dalam talian oleh pihak yang tidak bertanggungjawab.
KPKT menerusi kenyataan akhbar menjelaskan bahawa pada masa ini, hanya permohonan bagi Program Perumahan Rakyat (PPR), Perumahan Penjawat Awam (PPAM), Perumahan PR1MA dan SPNB sahaja yang dibuka oleh KPKT.
“KPKT menerima  pelbagai aduan dan pertanyaan daripada orang awam berhubung iklan palsu tersebut.
“KPKT memandang serius terhadap mana-mana pihak yang menyebarkan iklan palsu dan menasihati orang ramai untuk lebih berhati-hati agar tidak terpedaya atau terkeliru dengan sebarang tawaran permohonan yang diiklankan,” katanya. -K! ONLINE.


McGregor tidak serik-serik kena belasah
Oleh KOSMO!

12 Julai 2021, 9:17 pm
LOS ANGELES – Bintang seni bela diri campuran (MMA) dunia, Conor McGregor mengakui dia hanya memerlukan tempoh enam minggu untuk memakai tongkat sebelum membuat kemunculan semula ke Oktagon.
McGregor patah kaki kiri ketika tewas di tangan petinju Amerika Syarikat (AS), Dustin Poirier pada penghujung pusingan pertama di Las Vegas semalam.
Akibat kecederaan tersebut McGregor telah menjalani pembedahan kira-kira 3 jam selepas doktor mengesahkan jaguh tinju Ireland tersebut patah tulang tibia dan fibula.
“McGregor kini dalam proses pemulihan kecederaan selepas selesai menjalani pembedahan selama tiga jam. Pembedahan itu berjaya baiki kecederaan tulang tibia dan fibula yang patah.
“Selepas pembedahan tersebut, doktor yakin bahawa McGregor dapat pulih dalam waktu yang dijangkakan. Kami menantikan kepulangannya ke Oktagon,” kata ejennya, Audie Star.
Poirier menganggap kekalahan tersebut dibayar dengan hukum karma selepas tindakan provokasi McGregor terhadap isterinya sebelum perlawanan berlangsung.

“Lelaki ini adalah beg kotoran dan saya benar-benar layak meraih kemenangan pada hari ini. Jika diadakan pertarungan semula, saya akan tetap bertarung tidak kira di dalam oktagon atau di tepi jalan,” tegas Poirier. – AGENSI


Benjy berdisiplin tetapi kelakar – Liyana Jasmay
Oleh MOHAMMAD SHAHEMY AZMI

12 Julai 2021, 9:04 pm
PETALING JAYA – Kematian pelakon Benjy Ibrahim akibat serangan asma semalam masih menjadi bualan terutamanya dalam kalangan rakan artis.
Ujar pelakon Liyana Jasmay, kematian Benjy membuatkan dia teringat sikap pelakon tersebut terutama ketika sedang bekerja di set penggambaran.
Menerusi hantaran yang dimuat naik dalam InstaStory miliknya, Liyana menyifatkan Benjy atau nama sebenarnya Khaeryll Benjamin Ibrahim sebagai seorang pelakon yang mempunyai disiplin tinggi ketika berada di set penggambaran.
“Al-Fatihah. Saya masih ingat lagi tentang abang Benjy (panggilan Liyana kepada Benjy). Ketika orang lain masih makan dan ketawa di set penggambaran, abang sudah bersedia di lokasi dengan jiwa karakter yang akan dibawa.“Abang akan pastikan diri abang telah bersedia untuk membawa sesuatu karakter dan apabila pengarah menyebut ‘action’, abang akan memberikan sepenuh jiwa kepadanya (lakonan) hanya untuk babak tersebut,” ujar Liyana.
Biarpun Benjy disifatkan memiliki disiplin yang tinggi dan kelihatan serius ketika bekerja, namun disebalik watak itu, Liyana memberitahu bahawa dia sebenarnya merupakan seorang yang kelakar.
“Mengenali abang Benjy, dia merupakan seorang yang kelakar sebenarnya,” kongsi Liyana.

Tambah pelakon yang terkenal menerusi filem Papadom itu, dia selalu memerhatikan cara kerja Benjy ketika berada di set penggambaran dan mengambilnya sebagai contoh untuk diri sendiri supaya menjadi seorang pelakon yang bagus.
“Saya selalu memerhati dan menjadikan Benjy sebagai contoh dengan selalu bersedia ketika berada di lokasi penggambaran. Abang adalah satu dalam sejuta.
“Saya doakan abang Benjy dikurniakan Jannah (syurga). Amin,” tulis Liyana.
Allahyarham Benjy yang juga anak kepada seniwati Allahyarham Azean Irdawatiy dilaporkan meninggal dunia di sebuah hospital di Medan Indonesia semalam akibat serangan asma.
Jenazah Benjy selamat dikebumikan di Pemakaman Waqaf Pasar 4, Klambir Lima, Kampung Medan, Indonesia sekitar pukul 11 pagi tadi (waktu tempatan). -K! ONLINE


Periksa lebih teliti elak individu berisiko masuk PPV
Oleh MOHD. HUSNI MOHD. NOOR

12 Julai 2021, 9:36 pm
PUTRAJAYA – Setiap Pusat Pemberian Vaksin (PPV) diarahkan supaya membuat pemeriksaan lebih teliti di setiap pintu masuk PPV agar tiada individu berstatus risiko tertentu dibenarkan masuk.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, beberapa langkah segera perlu diambil PPV apabila menerima laporan kehadiran individu positif Covid-19 termasuk menjalankan aktiviti sanitasi, pengasingan kontak rapat dengan pesakit tersebut dan melaksanakan saringan ke atas petugas.
“Saya juga ingin mengingatkan orang ramai yang telah melakukan ujian Covid-19 supaya lebih bertanggungjawab dan tidak hadir di PPV sama ada untuk memenuhi janji temu vaksinasi atau sebagai pengiring selagi tidak mendapat keputusan ujian masing-masing.
“Selain itu, orang ramai diseru mengamalkan semua prosedur operasi standard (SOP) ditetapkan ketika berada di PPV,” katanya menerusi kenyataan akhbar hari ini.
Dalam perkembangan lain, Khairy Jamaluddin berkata, Jawatankuasa Integriti dan Siasatan telah ditubuhkan di bawah Badan Bertindak Imunisasi Covid-19 (CITF) bagi menyiasat isu penjualan slot janji temu vaksinasi.
Menurutnya, jawatankuasa itu turut disertai Polis Diraja Malaysia (PDRM), Suruhanjaya Pencegahan Rasuah Malaysia (SPRM) dan Suruhanjaya Multimedia dan Komunikasi Malaysia (MCMC).

“CITF telah bekerjasama dengan PDRM seawal Jun lalu bagi menyiasat isu ini. Malah, satu Garis Panduan Pemantauan Vaksin dan Penyediaan Standby List telah dikuatkuasakan di PPV untuk memastikan tiada penyalahgunaan kuasa dalam pemberian vaksin.
“Pemantauan di PPV ini akan terus dipertingkatkan melalui pengenalan dua faktor pengesahan bagi setiap penetapan janji temu dan penambahan bilangan penerima vaksin,” katanya.
Mengulas mengenai dakwaan suntikan vaksin yang telah melepasi tarikh luput, Khairy Jamaluddin berkata, perkara itu adalah tidak benar dan secara ringkasnya, tarikh luput vaksin dos kedua yang diberi dan tertera di MySejahtera individu tersebut sebenarnya adalah tarikh luput vaksin yang telah diberikan untuk dos pertama.
“Fakta ini disokong oleh beberapa dokumen yang telah diperiksa,” katanya.
Katanya, kesilapan merekodkan data telah menyebabkan perkara ini berlaku dan tarikh luput vaksin yang sebenar akan dikemas kini ke dalam MySejahtera bagi individu yang terlibat. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tikam muka, kepala bapa saudara sehingga maut
Oleh NUR ALINA HASSAN

12 Julai 2021, 8:40 pm
TANGKAK – Berang ditegur bapa saudaranya, seorang bekas banduan tergamak menikam warga emas sebelum mangsa ditemui maut di Kampung Serom 3, Sungai Mati, di sini, hari ini.
Ketua Polis Daerah Tangkak, Superintendan Mohd. Fadhil Minhat berkata, dalam kejadian pukul 11.15 pagi itu, mangsa meninggal dunia berusia 72 tahun.
Ujarnya, mangsa maut ditikam di beberapa bahagian anggota badan termasuk muka dan kepala menggunakan sebilah pisau.
“Polis yang menerima laporan kejadian pada pukul 1.19 tengah hari berjaya menahan suspek berusia 36 tahun itu selain merampas senjata yang digunakan untuk menikam mangsa.
“Siasatan awal mendapati mangsa dan suspek telah tinggal serumah sejak kecil. Pada hari kejadian, berlaku pertengkaran antara suspek dan mangsa ekoran pemuda itu sering ditegur bapa saudaranya untuk mencari pekerjaan.
“Bagaimanapun suspek berang dengan teguran itu sehingga berlaku perselisihan faham antara kedua mereka sebelum lelaki itu kemudian bertindak agresif menikam mangsa,” katanya ketika ditemui di Ibu Pejabat Polis Daerah (IPD) Tangkak, hari ini.

Mohd. Fadhil berkata, suspek akan direman esok dibawah Seksyen 117 Kanun Prosedur Jenayah bagi siasatan mengikut Seksyen 302 Kanun Keseksaan.
Tambah beliau, suspek yang baru dibebaskan dari penjara pada Januari lalu turut memiliki rekod lampau berkaitan jenayah dan dadah.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rumah Bonda disita
Oleh LUQMAN RIDHWAN MOHAMED NOR

12 Julai 2021, 8:45 pm
PETALING JAYA – Rumah kebajikan yang dikaitkan dengan kes penderaan anak istimewa kelainan upaya (OKU) Sindrom Down dikenali sebagai Bella iaitu Rumah Bonda disita oleh Jabatan Kebajikan Masyarakat (JKM) hari ini.
Pengarahnya, Che Samsuzuki Che Noh berkata, tindakan sita tersebut diambil setelah pihaknya mendapat Rumah Bonda tidak berdaftar dengan JKM.
“Kita telah ambil langkah proaktif yang mana kita mendapati Rumah Bonda ini telah melakukan pelanggaran syarat dalam menentukan premis pengoperasian sebagai sebuah pusat jagaan.
“Tindakan sita ini kekal sehinggalah adanya perintah mahkamah untuk membukanya semula,” katanya pada sidang akhbar di Kuala Lumpur hari ini.
Mengulas lanjut, Che Samsuzuki berkata, sekiranya Rumah Bonda mahu meneruskan operasi, mereka harus mendapatkan kelulusan daripada bomba, Kementerian Kesihatan serta pihak berkuasa tempatan sebelum permohonan untuk beroperasi dibuat dengan JKM.
Dalam pada itu, beliau berkata, kes berkaitan Bella diserahkan kepada pihak polis untuk siasatan dan tindakan selanjutnya.

Sementara itu, Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, kesemua penghuni di Rumah Bonda telah dipindahkan sepenuhnya dan diletakkan dibawah jagaan dan seliaan JKM.
“Tengah hari tadi Pengarah dan juga beberapa Pegawai Penguatkuasa JKM Kuala Lumpur telahpun menyita rumah Bonda.
“Rumah Bonda telah menjalankan operasi tanpa kebenaran dan tidak didaftarkan di bawah peruntukkan Akta Pusat Jagaan 1993. Pihak Kementerian memandang serius perkara ini dan mana-mana pusat jagaan yang tidak berdaftar akan dikenakan tindakan yang sama,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Jika terkasar bahasa, saya mohon maaf’
Oleh NUR EMIRA SAIZALI

12 Julai 2021, 10:38 pm
PETALING JAYA – Selepas dikecam hebat berikutan dakwaan memperlekehkan kempen mengibarkan bendera putih, jutawan kosmetik sensasi Datuk Seri Vida tampil membuat permohonan maaf menerusi siaran langsung dalam Instagramnya sebentar tadi.
Menurut Vida atau nama sebenarnya Hasmiza Othman, 50, permohonan maaf tersebut dilakukan bagi menjernihkan semula keadaan, sekali gus membersihkan kembali imejnya.
“Saya tidak pernah berniat untuk merendah-rendahkan golongan susah. Semua itu hanya pandangan peribadi dan saya hanya berharap semua pihak terus berikhtiar untuk menjana pendapatan ketika musim pandemik.
“Justeru, sekiranya saya ada terkasar bahasa atau ada pihak terasa hati dengan setiap tutur kata saya, saya mohon maaf. Niat saya hanya satu, kerana Allah SWT,” katanya dalam siaran langsung tersebut.
Tambah pelantun lagu I Am Me itu, dia juga tidak mempunyai sebarang niat untuk bermegah dengan kekayaan dan kemewahan yang dimilikinya.
“Saya tiada niat untuk riak walau sebesar zarah sekalipun atau menyombong. Bila saya beri contoh suruh meniaga itu ini, ramai pula yang salah faham.

“Dahulu saya juga tiada media sosial, susah nak minta bantuan. Zaman sekarang semuanya mudah dengan media sosial, jadi jangan berhenti berusaha,” katanya lagi.
Selain itu, Vida turut mencadangkan penggunaan lampin pakai buang ditukar kepada kain lampin.
“Ketika ini, mungkin ini cara terbaik untuk berjimat, dengan menukar penggunaan lampin pakai buang kepada lampin kain.
“Jangan salahkan keadaan, ambil hikmah depan mata. Jika anda rasa susah, ada lagi yang lebih menderita,” ujarnya lagi.
Dalam siaran langsung sama, Vida kelihatan sebak ketika mengalunkan bacaan surah Ar-Rahman sebelum memulakan sesi sidang akhbar secara virtual tersebut.
Bahkan, Vida juga memohon kepada semua netizen dapat menyebarkan lagi tanda pagar #usahajanganmalas dengan harapan ungkapan tersebut menjadi sohor kini dalam media sosial.
Terdahulu, Vida dikecam hebat selepas mengeluarkan kenyataan seolah-olah memperlekehkan golongan terjejas yang terlaku bergantung harap dengan bantuan daripada kempen bendera putih. – K! ONLINE


‘King’ buat hal lagi
Oleh AHMAD SHAHERMAN SHAMSURI

12 Julai 2021, 8:49 pm
PETALING JAYA – Bukan ‘King’ kalau tak buat hal. Itu antara komen orang ramai apabila menonton klip video yang memaparkan aksi Perodua Myvi di sebuah persimpangan lampu isyarat.
Apa yang menjadi tumpuan orang ramai adalah ‘gelagat’ kenderaan terbabit yang sedang menunggu lampu isyarat bertukar kepada warna hijau dan pada masa sama berada di lorong salah.
Menurut orang ramai, lampu isyarat tersebut tidak akan bertukar warna hijau jika ‘sensor’ pada lorong berkenaan tidak ‘dilanggar’ oleh mana-mana kenderaan.
Namun, pada saat akhir video berdurasi satu minit 51 saat yang dikongsi di laman Facebook Nibong Tebal Kini itu memaparkan pemandu ‘King’ tersebut kemudiannya mengubah laluan ke sebelah kiri jalan selepas lama ‘menghabiskan’ masa di persimpangan itu.
Bagaimanapun lokasi kejadian itu tidak dinyatakan.
Sementara itu, rata-rata orang ramai ‘terhibur’ dengan aksi pemandu kereta tersebut dan mereka turut menasihatkan pengguna lain agar tidak meniru aksi tersebut.

“Sepatutnya kereta hitam tu dok ‘line’ kiri baru lampu isyarat hijau, dia ada sensor kat atas jalan tu,” tulis Mohammad Zulkifli.
Turut meninggalkan komen adalah seorang lagi pengguna dikenali sebagai Muz Tadha.
“Mungkin dia baru pulang dari ‘oversea’, masih keliru dengan jalan Malaysia kerana biasa memandu sebelah kanan,” katanya.-K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Arab Saudi iktiraf Sinovac
Oleh NOR IDAYU BOSRO

12 Julai 2021, 11:16 pm
PUTRAJAYA – Arab Saudi mengiktiraf vaksin Covid-19 jenis Sinovac keluaran China bagi kemasukan ke negara itu selaras dengan ketetapan Pertubuhan Kesihatan Sedunia (WHO).
Perkara itu dimaklumkan oleh Menteri di Jabatan Perdana Menteri, Datuk Seri Dr. Zulkifli Mohammad al-Bakri menerusi status di Facebooknya malam tadi.
“Arab Saudi telah memasukkan Sinovac dalam senarai vaksin yang diterima bagi kemasukan ke negara itu.
“Boleh sampaikan kepada ahli keluarga yang telah menerima vaksin Sinovac dan berniat untuk tunaikan haji serta umrah akan datang,” katanya.
Pada masa sama, beliau turut mendoakan urusan jemaah haji Malaysia yang diluluskan untuk menunaikan haji pada tahun ini, dipermudahkan Allah SWT.
Arab Saudi sebelum ini dilaporkan menetapkan hanya jemaah yang menerima vaksin Pfizer dan AstraZeneca dibenarkan menunaikan haji.

Jawatankuasa Ilmiah Nasional untuk Penyakit Berjangkit negara itu juga telah meluluskan penggunaan campuran dua dos vaksin Covid-19 berbeza. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bila saya boleh jumpa awak kalau rindu? – Uqasha
Oleh SAIRUL ZAMRI MISRANI

12 Julai 2021, 8:21 pm
PETALING JAYA – Kurang seminggu selepas menyambut ulang tahun kelahiran ke-29, pelakon cantik Uqasha Senrose meluahkan keinduan untuk kembali meniti hari-hari bahagia sebagaimana yang pernah dilalui bersama tunangnya, Kamal Adli sebelum ini.
Menerusi hantaran dalam Instagramnya, Uqasha memuat naik sembilan keping gambar kenangan manisnyq bersama Kamal, kebanyakannya sewaktu meluangkan masa bersama dan menjalani penggambaran drama lakonan mereka.
“Saya rindu hari-hari yang dulu. Bila saya boleh jumpa awak kalau saya mula merindui awak.
“Sekarang saya rindu semuanya tentang awak, encik tunangku,” tulis Uqasha beserta emoji berbentuk hati.
Sebelum ini, Uqasha atau nama sebenarnya Nik Zaris Uqasha Nik Sen turut berkongsi hadiah berupa kek hari lahir yang diberi Kamal sempena ulang tahunnya pada 6 Julai lalu.
Uqasha menerima kek dua tingkat berwarna merah jambu beserta hiasan patung menyerupai dirinya dengan tulisan ‘My Cik Tunang’.

Menjengah ruangan komen, perkongsian pelakon drama Perempuan Tanpa Dosa itu dihujani ucapan manis dan doa daripada rakan artis yang mengharapkan dia dan Kamal segera menamatkan zaman bujang.
Malah, peminatnya turut mendoakan pasangan sejoli itu segera mendirikan rumah tangga selepas pandemik berakhir.
Tidak kurang juga ada yang mencadangkan mereka segera melangsungkan perkara yang wajib terlebih dahulu iaitu pernikahan.
“Nikah dululah Sha, dah okey barulah buat kenduri-kendara. Nak tunggu Covid dengan Perintah Kawalan Pergerakan (PKP) habis tak tahu bila,” tulis netizen.
Sebelum ini, Kamal menitipkan ucapan selamat hari lahir buat tunangnya dan mendoakan yang baik-baik termasuk urusan perkahwinan mereka dipermudahkan.
Pada 4 April lalu, Uqasha selamat dirisik keluarga Kamal dalam satu majlis yang berlangsung di sebuah hotel terkemuka di ibu negara.
Pasangan itu yang sepatutnya melangsungkan perkahwinan di sebuah pusat peranginan tanah tinggi Jun lalu, namun terpaksa menunda hasrat tersebut gara-gara pandemik yang meruncing. – K! ONLINE


239 penduduk dipindahkan akibat banjir di Raub
Oleh NIK SUKRY RAMLI

12 Julai 2021, 8:09 pm
KUANTAN – Seramai 239 orang daripada 62 keluarga dipindahkan ke Pusat Pemindahan Sementara (PPS) selepas rumah mereka dilanda banjir hari ini.
Pegawai Daerah Raub, Datuk Mohammad Shahid Ismail berkata, mangsa mula dipindahkan ke tujuh buah PPS hari ini selepas rumah mereka dinaiki air susulan hujan lebat.
“Seramai 113 mangsa dipindahkan di Sekolah Kebangsaan (SK) Kundang Patah, SK Ulu Sungai (37), Masjid Kampung Kuala Semantan (16), Balairaya Kampung Sengkela (5), Dewan Serbaguna Kampung Pia (57) Balairaya Kampung Gesing (6) dan Dewan Orang Ramai Kampung Chenua (5).
“Terdapat seramai 28 warga emas dan empat orang kelainan upaya (OKU) turut berada di PPS SK Ulu Sungai, Masjid Kampung Kuala Semantan dan Dewan Serbaguna Kampung Pia,”katanya di sini, hari ini.
Dalam pada itu Pegawai Perhubungan Awam Jabatan Bomba dan Penyelamat Malaysia (JBPM), Anuar Hassan berkata, pihak bomba berjaya menyelamatkan tiga mangsa yang terperangkap dalam rumah mereka akibat banjir.
Katanya dalam kejadian pada pukul 11.58 pagi itu, mangsa terdiri daripada seorang lelaki dewasa yang mengalami strok, seorang wanita dewasa dan seorang remaja perempuan.

“Pasukan bomba membuat operasi menyelamatkan mangsa dengan menggunakan tali dan berjaya membawa mangsa ke tempat yang selamat,”ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beberapa kawasan di 4 negeri dikenakan PKPD
Oleh MUHD AFIQ AL-HAFIZ MAT YUSOF

12 Julai 2021, 7:43 pm
PETALING JAYA – Beberapa kawasan di Pahang, Sarawak, Johor dan Sabah akan dikenakan Perintah Kawalan Pergerakan Diperketatkan (PKPD) ekoran peningkatan kes jangkitan Covid-19 di kawasan terbabit.
Timbalan Perdana Menteri, Datuk Seri Ismail Sabri Yaakob berkata, kesemua kawasan di empat negeri itu akan dikenakan PKPD berkuat kuasa 14 Julai dan dijangka tamat pada 27 Julai ini.
“Kawasan di Pahang membabitkan Felda Lembah Klau, Raub sementara di Sarawak melibatkan Kampung Kendaie dan Kampung Bukit Batu, Kuching.
“Bagi kawasan di Johor ialah Felda Maokil di Muar manakala di Sabah di Taman Muhibbah Fasa 1,2 dan 3, Beaufort; kawasan sekitar Kampung Patikang Ulu, Keningau; Kampung Madsiang, Apartment Beverly Hills Fasa 2 dan Kampung Kobusak, Penampang,” katanya dalam satu kenyataan di sini hari ini.
Mengulas lanjut, sebanyak dua lokaliti di CLQ Gamuda Garden, Rawang dan Flat Taman Benus Jaya di Pahang akan dilanjutkan PKPD.
“Bagi kawasan di Rawang, kita mencadangkan PKPD dilanjutkan bermula pada 14 Julai ini hingga 19 Julai.

“Sementara di Flat Taman Benus Jaya, Pahang akan dilanjutkan PKPD bermula pada 14 Julai hingga 27 Julai,” jelasnya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nazim tuai dua podium di Hungaroring
Oleh MUHAMMAD RIDUAN MOHD HANAFIAH

12 Julai 2021, 8:22 pm
PEMANDU muda negara, Nazim Azman sekali lagi mencuri tumpuan apabila kali ini dia berjaya mencari dua penamat podium di Pusingan 4 EuroFormula Open series di Litar Hungaroring, Hungary kelmarin.
Nazim yang mewakili pasukan CryptoTower Racing Team tersebut ketinggalan pada perlumbaan pertama apabila mengakhiri saingan di tempat keenam selepas mengharungi cuaca mencabar di Litar Hungaroring
Bagaimanapun, pada perlumbaan kedua, Nazim tidak berputus asa untuk bangkit dan berjaya menamatkan perlumbaan di tempat kedua sebelum mengakhiri saingan di tempat ketiga pada perlumbaan ketiga meskipun berlangsung dalam keadaan hujan.
“Saya sangat gembira dengan pencapaian saya minggu ini. Saya tidak mempunyai pengalaman di Litar Hungaroring kerana sangat teknikal. Jadi saya turun pada perlumbaan ini tanpa meletakkan sebarang harapan.
“Bagaimanapun, pasukan dan saya bekerja keras untuk memberi hasil terbaik. Pada perlumbaan terakhir saingan begitu sukar kerana beraksi dalam keadaan cuaca hujan. Bagaimanapun, kami berjaya melakukannya dan menaiki podium tempat ketiga.
“Ini adalah lima podium dari enam perlumbaan saya dan fokus ketika ini adalah meneruskan momentum positif dalam baki empat pusingan perlumbaan akan datang,” katanya semalam.

Selepas Pusingan 4, Nazim kini berada di tangga ketiga keseluruhan carta kedudukan dengan 159 mata, manakala Louis Foster di tangga kedua (184 mata). Cameron Das mengungguli kedudukan carta pemandu dengan 203 mata.
Nazim bertekad mengekalkan kedudukan dan percaya kemenangan pertama dalam saingan tersebut akan tiba tidak lama lagi.
“Saya merasakan kemenangan pertama untuk musim ini tidak jauh lagi dan saya akan berusaha dengan gigih selepas ini,” katanya kepada Kosmo! – K! ONLINE


Jazeman naiki podium di Litar Monza, Itali
Oleh MUHAMMAD RIDUAN MOHD HANAFIAH

12 Julai 2021, 7:50 pm
PELUMBA berbakat negara, Jazeman Jaafar tampil cemerlang dalam perlumbaan European Le Mans Series (ELMS) apabila berjaya mengakhir perlumbaan dengan kejayaan podium tempat ketiga di Litar Monza, Itali kelmarin
Meskipun memulakan saingan di petak ke-11, Jazeman bersama rakan sepasukannya dari Indonesia, Sean Gelael memperagakan pemanduan cemerlang bersama pasukan Jota Sport ORECA untuk menamatkan perlumbaan yang berlangsung selama empat jam, di tempat ketiga.
“Syukur Alhamdulilah, saya berasa bangga kerana kami dapat menduduki podium menerusi gabungan pelumba Malaysia dan Indonesia meskipun memulakan saingan di petak ke-11.
“Pada perlumbaan ini, saingan memang tinggi terutama cabaran kebanyakan bekas pelumba Formula Satu (F1) dan ada juga pelumba uji F1.
“Tetapi kami membuat strategi terbaik dan membuat keputusan yang tepat terutama strategi hentian pit. Kerjasama dalam satu pasukan membolehkan kami meraih keputusan seperti ini.
“Jika ada peluang lagi untuk kami dan ini adalah kombinasi mendapatkan kejuaraan di podium, maka kami sengat-sangat telahpun dikehendaki. Terima kasih atas sokong semua,” katanya.

Tempat pertama perlumbaan tersebut dimenangi pasukan Panis Racing yang diwakili, Will Stevens, Julien Canal dan James Allen manakala kedudukan kedua menjadi milik United Autosport (Phil Hanso, Jonathan Aberdein, Tom Gamble). – K! ONLINE


Kerani wanita rugi RM40,000 ditipu kenalan Facebook
Oleh KHAIRULMIZAN YAHYA

12 Julai 2021, 8:12 pm
KUANTAN – Demi mendapatkan hadiah persahabatan dikirim rakan lelaki yang dikenali di Facebook, seorang kerani wanita terpaksa menanggung kerugian sehingga RM40,000 selepas diperdaya lelaki berkenaan.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, mangsa berusia 44 tahun dari Pekan berkenalan dengan suspek di Facebook pada 27 Jun lalu.
“Suspek memberitahu dia bekerja sebagai juruterbang dan kini menetap di United Kingdom serta memberitahu menyukai wanita terbabit dan telah memberikan nombor telefonnya.
“Pada 9 Julai lalu kira-kira pukul 8 malam suspek memberitahu telah mengirimkan hadiah kepada mangsa sebagai tanda persahabatan mereka sebelum menghantar mesej keesokan harinya memaklumkan ada menyelitkan wang tunai berjumlah USD30,000 dalam hadiah berkenaan,”katanya dalam kenyataan di sini, hari ini.
Menurutnya, pada hari yang sama kira-kira pukul 1 petang, mangsa menerima satu sistem pesanan ringkas (SMS) kononnya dari syarikat penghantaran memaklumkan bungkusan dari luar negara sudah sampai.
Katanya, mangsa kemudian diminta untuk membayar caj penghantaran tempatan sebanyak RM1,500 dan mangsa membuat bayaran berkenaan melalui pemindahan wang ke akaun yang diberikan kira-kira pukul 2 petang.

“Kemudian ‘syarikat penghantaran’ terbabit mengesahkan telah menerima bayaran berkenaan dan memberitahu pihaknya mengimbas bungkusan itu dan mendapati terdapat wang tunai didalamnya.
“Mangsa diminta untuk membayar sebanyak RM3,500 sebagai sijil insurans wang dan mangsa telah membuat bayaran terbabit ke akaun yang sama kira-kira pukul 2.59 petang,” katanya.
Dalam pada itu, Mohd. Wazir berkata, pada 11 Julai lalu, mangsa sekali lagi menerima SMS daripada pihak terbabit menyatakan perlu membayar ‘police stamp’ bersama pihak mahkamah dan pengesahan kerajaan sebanyak RM15,000.
“Pada pukul 8.18 pagi hari sama, mangsa telah membuat pemindahan wang ke akaun yang diberikan dan selepas itu, mangsa sekali lagi diminta untuk membayar sebanyak RM20,000 bagi melengkapkan proses mengambil bungkusan berkenaan.
“Tanpa berfikir panjang, mangsa sekali lagi memindahkan wang berjumlah RM20,000 ke akaun bank yang diberikan,”katanya.
Ujarnya, pada pukul 12.20 tengah hari, mangsa diminta untuk memasukkan wang sebanyak RM30,000 bagi mendapatkan tandangan ketua hakim namun mangsa mula berasa curiga dan membuat laporan polis. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MOT beri lanjutan setahun bagi kenderaan awam capai usia maksimum
Oleh MOHD. HUSNI MOHD. NOOR

12 Julai 2021, 8:01 pm
PUTRAJAYA – Kementerian Pengangkutan (MOT) memberi lanjutan selama satu tahun secara automatik kepada mana-mana kenderaan perkhidmatan awam yang telah mencapai had usia maksimum penggunaan.
Menterinya, Datuk Seri Wee Ka Siong berkata, lanjutan itu diberikan seperti yang ditetapkan di dalam syarat lesen atau permit kenderaan termasuk yang telah mendapat lanjutan sebelum ini pada tahun lalu.
Beliau berkata, keputusan itu dibuat bagi membantu pemain industri pengangkutan awam khususnya pemilik teksi, bas sekolah dan bas persiaran dalam mengharungi waktu sukar ini.
“Mana-mana kenderaan perkhidmatan awam yang telah mencapai had usia maksima penggunaan kenderaan untuk tempoh bermula 1 Januari lalu sehingga 31 Disember depan akan diberi pelanjutan secara automatik untuk satu tahun lagi.
“Pelanjutan ini tertakluk kepada kenderaan yang menjalani dan lulus pemeriksaan kenderaan di Pusat Pemeriksaan Kenderaan Bermotor (Puspakom) bagi memastikan tahap keselamatan dan kelayakan berada di atas jalan,” katanya menerusi kenyataan akhbar hari ini.
Katanya, pelanjutan itu akan melibatkan semua kelas kenderaan perkhidmatan di bawah skop tanggungjawab Agensi Pengangkutan Awam Darat (APAD) serta Lembaga Pelesenan Kenderaan Perdagangan (LPKP) Sabah dan LPKP Sarawak.

Ka Siong berkata, keputusan itu juga terpakai bagi syarikat, agensi dan operator pelancongan serta pelesenan bas pelancongan di Sabah, Sarawak dan Labuan yang berada di bawah skop kuasa Kementerian Pelancongan, Seni dan Budaya Malaysia.
Menurutnya, MOT sentiasa mendengar dan prihatin terhadap segala rintihan pemain industri yang terjejas akibat Covid-19 memandangkan perkhidmatan pengangkutan awam adalah mod pengangkutan yang dekat dihati masyarakat. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


15 menara komunikasi di Setiu siap beroperasi tahun depan
Oleh NUR SHARIEZA ISMAIL

12 Julai 2021, 8:05 pm
CYBERJAYA – Sebanyak 15 menara komunikasi baharu diluluskan menerusi Pelan Jalinan Digital Negara (Jendela) di bawah Parlimen Setiu dan dijangka siap beroperasi secara berperingkat bermula suku kedua tahun hadapan.
Suruhanjaya Komunikasi dan Multimedia Malaysia (MCMC) dalam satu kenyataan berkata, kerja-kerja naik taraf liputan kepada 4G di 78 menara juga sedia ada sedang giat dilaksanakan dan akan siap beroperasi secara berperingkat bermula Ogos ini sehingga Mac tahun depan.
“Penambahbaikan liputan 4G di bawah inisiatif Jendela ini dikawal selia oleh MCMC di dalam kawasan parlimen berkenaan,” katanya di sini hari ini.
Sementara itu, dalam perkara berkaitan, MCMC berkata, penduduk di Kampung Rhu Sepuluh dan Kampung Kuala Kubang, Setiu, Terengganu kini boleh menikmati jaringan telekomunikasi 4G yang lebih baik selepas dua buah menara komunikasi baharu di bawah pelan Jendela siap dibina dan mula beroperasi di kedua-dua kampung tersebut sejak bulan Jun lalu.
“Pembinaan menara-menara baharu dengan liputan 4G ini akan memberi manfaat kepada lebih 1,000 penduduk kampung berkenaan.
“Selain itu, ia juga memberi manfaat dan impak positif kepada Pantai Penarik yang merupakan antara lokasi pelancongan utama di Setiu,” katanya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3 lagi anggota polis direman kes terima rasuah tauke dadah
Oleh MUHAMMAD AYMAN GHAFFA

12 Julai 2021, 7:53 pm
KOTA BHARU – Tiga anggota polis direman selama empat hari bermula hari ini bagi membantu siasatan kes menerima rasuah sebanyak RM200,000 daripada pasangan suami isteri pengedar dadah baru-baru ini.
Selain itu, seorang pegawai kanan polis berpangkat Asisten Superintendan (ASP) yang sebelum ini ditahan dalam kes sama turut disambung reman selama empat hari selepas perintah reman terhadapnya tamat hari ini.
Tiga anggota polis itu masing-masing berpangkat Sarjan berusia 39 tahun, Koperal (34 tahun) dan Lans Koperal (28 tahun) bertugas di Ibu Pejabat Polis Daerah (IPD) Pasir Mas.
Perintah tahanan reman sehingga Khamis ini dikeluarkan oleh Penolong Pendaftar Mahkamah Majistret, Nor Faezah Abdullah di Mahkamah Majistret Kota Bharu di sini hari ini.
Sementara itu, Pengarah Suruhanjaya Pencegahan Rasuah Malaysia (SPRM) Kelantan, Rosli Husain ketika dihubungi pemberita mengesahkan penahanan reman ketiga-tiga anggota polis itu.
Katanya, kes disiasat mengikut Seksyen 17 (a) Akta SPRM 2009.

Sebelum ini, seorang pegawai polis berpangkat ASP direman pada Jumaat lalu selepas dipercayai menerima suapan RM200,000 daripada pasangan suami isteri yang merupakan pengedar dadah.
Selepas penahanan ASP berkenaan, SPRM menahan seorang lagi pegawai kanan polis berpangkat Deputi Superintendan (DSP) untuk membantu siasatan kes itu pada Sabtu lalu.
Kedua-dua pegawai itu juga bertugas di IPD Pasir mas ditahan bagi membantu siasatan selepas hadir memberi keterangan di pejabat SPRM di sini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


31 individu terlibat judi Euro 2020 dicekup
Oleh NUR ANATI JUHARI

12 Julai 2021, 8:17 pm
ALOR SETAR – Polis menahan 29 lelaki dan dua wanita dipercayai terlibat dalam kegiatan judi Kejohanan Bola Sepak Eropah (Euro) 2020 secara online membabitkan nilai pertaruhan lebih RM2 juta.
Kesemua suspek berusia 17 hingga 55 tahun itu ditahan dalam Ops Soga VIII menerusi 27 serbuan di negeri ini bermula 12 Jun hingga hari ini.
Ketua Polis Kedah, Datuk Kamarul Zaman Mamat berkata, pertaruhan dijalankan menggunakan aplikasi WhatsApp, WeChat, Wish, PUBG serta 19 laman web lain.
Kata beliau, sebanyak 40 unit telefon bimbit, empat set komputer, tiga komputer riba, satu unit tablet, dua unit modem dan router serta wang tunai RM33,326 dirampas.
Kes disiasat di bawah Seksyen 6(3) Akta Pertaruhan 1953 yang membawa hukuman denda RM20,000 hingga RM200,000 dan penjara tidak lebih lima tahun.
Menurutnya, polis akan meneruskan usaha membanteras kegiatan perjudian dan maklumat orang awam amat dialu-alukan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengawal keselamatan dipenjara 3 tahun cabul jururawat
Oleh IVAN AMIRUL

12 Julai 2021, 7:32 pm
KOTA KINABALU – Mahkamah Majistret Kota Kinabalu hari ini menjatuhkan hukuman tiga tahun penjara serta tiga sebatan ke atas Seorang pengawal keselamatan atas kesalahan mencabul kehormatan seorang jururawat.
Keputusan berkenaan dibuat majistret Stephanie Dunstan selepas tertuduh, Mohd Amin Zahari, 29, mengaku bersalah melakukan kesalahan itu di kuarters Kementerian Kesihatan Malaysia (KKM), Bukit Padang pada 5 Julai lalu.
Mengikut pertuduhan, tertuduh didakwa mencabul mangsa berusia 34 tahun dengan melakukan kekerasan termasuklah menumbuk muka serta mencekik mangsa.
Bagaimanapun, mangsa berjaya menyelamatkan diri dengan keluar daripada rumah sebelum mendapatkan pertolongan dari jiran.
Ekoran kejadian terbabit, mangsa mengalami kecederaan lebam serta bengkak dan ditempatkan di Hospital Wanita Dan Kanak-Kanak, Likas bagi rawatan lanjut.
Mohd. Amin dituduh mengikut Seksyen 354 Kanun Keseksaan yang memperuntukkan hukuman penjara maksimum 10 tahun atau denda atau sebatan atau dengan mana-mana dua daripada seksaan itu.
Pendakwaan dikendalikan Pegawai Pendakwa Polis, Inspektor Suzie @ Stephanie Kupit, manakala tertuduh tidak diwakili peguam.

Terdahulu, tertuduh mengaku pecah masuk ke rumah mangsa dengan niat untuk mencuri namun bertukar niat merogol selepas melihat mangsa. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sarawak beralih ke Fasa 2
Oleh MUHD AFIQ AL-HAFIZ MAT YUSOF

12 Julai 2021, 7:06 pm
PETALING JAYA – Sarawak akan beralih ke Fasa 2 berkuat kuasa pada 14 Julai ini selepas mencapai nilai ambang tiga indikator utama yang telah ditetapkan.
Timbalan Perdana Menteri, Datuk Seri Ismail Sabri Yaakob berkata, Sidang Khas Majlis Keselamatan Negara (MKN) telah bersetuju untuk membuat peralihan fasa bagi negeri Sarawak daripada Fasa 1 ke Fasa 2.
“Pelaksanaan perintah kawalan pergerakan telah menampakkan impak positif di beberapa negeri iaitu Terengganu, Kelantan, Perlis, Pahang, Perak, Pulau Pinang dan Sabah yang kini telah berjaya melangkah dari fasa 1 ke fasa 2.
“Setelah semua agensi terlibat termasuk Kementerian Kesihatan (KKM) meneliti nilai-nilai ambang, Sidang Khas MKN bersetuju untuk membuat peralihan fasa bagi negeri Sarawak berkuat kuasa mulai 14 Julai nanti,” katanya dalam satu kenyataan di sini hari ini.
Tambahnya, maklumat lanjut mengenai semua kebenaran yang telah ditetapkan bagi Fasa 2 boleh dirujuk di laman sesawang MKN di
www.mkn.gov.my. – K! ONLINE.

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terjun laut elak kena berkas
Oleh NOOR HASLIZA NUSI

12 Julai 2021, 7:22 pm
BALIK PULAU – Tiga nelayan pantai dipercayai penagih dadah sanggup terjun ke dalam laut bagi mengelak diberkas polis di Jeti Lembaga Kemajuan Ikan Malaysia (LKIM) Batu Maung di sini semalam.
Tindakan lelaki berusia dalam lingkungan 20-an itu akhirnya tersungkur apabila mereka diberkas Pasukan Polis Marin (PPM) dalam operasi Op Sarang mulai pukul 7 pagi.
Operasi tersebut dijalankan sepasukan polis dari Bahagian Siasatan Jenayah Narkotik, Ibu Pejabat Polis Daerah Barat Daya dengan kerjasama PPM dari Pangkalan Polis Marin Wilayah Satu Batu Uban dan Agensi Anti Dadah Kebangsaan (AADK) daerah Barat Daya.
Ketua Polis Daerah Barat Daya, Superintenden Kamarul Rizal Jenal ketika dihubungi berkata, lelaki terbabit antara 24 nelayan terdiri daripada warga tempatan, Thailand dan Myanmar.
Menurutnya, kesemua tangkapan berusia dalam lingkungan 26 hingga 45 tahun itu kemudiannya dibawa ke Balai Polis Bayan Baru bagi menjalani ujian saringan air kencing.
“Daripada 24 orang tersebut, 17 daripadanya telah ditahan atas pelbagai kesalahan dadah dan tiada dokumen pengenalan diri.

“Dalam operasi tersebut, ada dalam kalangan nelayan terbabit bertindak melarikan diri dengan terjun ke laut namun berjaya diberkas dan ditemui dalam keadaan selamat,” katanya.
Beliau memberitahu, kesemua tangkapan akan disiasat di bawah Seksyen 39B,12(3), 15(1)(a) Akta Dadah Berbahaya 1952 dan Seksyen 6(3) Akta imigresen 1959/63. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pusat perkhidmatan pelanggan syarikat telekomunikasi dibenarkan beroperasi
Oleh MUHD AFIQ AL-HAFIZ MAT YUSOF

12 Julai 2021, 7:19 pm
PETALING JAYA – Pusat perkhidmatan pelanggan syarikat telekomunikasi yang terletak di dalam pusat beli-belah serta pasar raya besar dibenarkan beroperasi berkuat kuasa esok.
Timbalan Perdana Menteri, Datuk Seri Ismail Sabri Yaakob berkata, keputusan tersebut dibuat selepas Sidang Khas Majlis Keselamatan Negara (MKN) bersetuju untuk memberi kebenaran.
“Semua outlet pusat perkhidmatan pelanggan syarikat telekomunikasi yang terletak di dalam pusat beli-belah serta pasar raya besar dibenarkan beroperasi sepanjang Pelan Pemulihan Negara (PPN) berkuat kuasa esok,” katanya dalam satu kenyataan di sini hari ini.
Dalam perkembangan berasingan, kerajaan telah mempertingkatkan penguatkuasaan secara menyeluruh dari segi pemeriksaan ke atas kilang-kilang dan premis perniagaan kerana terlalu banyak pelanggaran arahan kerajaan dan prosedur operasi standard (SOP) yang telah diwartakan.
“Semalam Pasukan Task Force Operasi Pematuhan telah melaksanakan 78,975 pemeriksaan dan snap check Covid-19 di seluruh negara dengan jumlah kekuatan anggota seramai 19,477 orang. Ia termasuk pemeriksaan ke atas 2,087 buah kilang, 16,086 premis perniagaan, 625 tapak pembinaan dan 449 buah asrama penempatan pekerja.
“Hasil daripada pemeriksaan tersebut, sebanyak 17 premis meliputi kilang, premis perniagaan dan tapak pembinaan diarahkan tutup kerana gagal mematuhi SOP yang ditetapkan kerajaan,” jelasnya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Guna lagu ‘dangdut’ untuk sampaikan nasihat
Oleh AHMAD SHAHERMAN SHAMSURI

12 Julai 2021, 7:12 pm
PETALING JAYA – Pelbagai cara yang digunakan oleh ‘frontliner’ bagi menyampaikan pesanan dan nasihat kepada masyarakat berhubung penularan Covid-19 ketika ini.
Jika sebelum ini menggunakan ‘loghat’ dan juga bahasa penduduk setempat, namun menerusi satu video klip tular hari ini memaparkan seorang ‘frontliner’ menasihatkan penduduk dengan nyanyian.
Walaupun seakan-akan lagu ‘dangdut’, namun liriknya adalah berkaitan dengan nasihat supaya orang ramai sentiasa mematuhi prosedur operasi standard (SOP).
Selain dari itu, lirik lagu ‘dangdut’ itu turut menasihatkan agar orang ramai sentiasa duduk di rumah jika tiada urusan di luar dan janganlah mementingkan diri.
Klip video berdurasi satu minit 41 saat yang dikongsi di laman Facebook MyPage Media itu telah ditonton lebih 60,000 kali dan dikongsi oleh 382 orang pengguna.
Sementara itu, rata-rata orang ramai memuji pendekatan wanita terbabit dan berharap agar masyarakat lebih peka dengan peringkat dan arahan yang telah diberikan oleh pihak berkuasa.

“Satu idea yang bagus, setelah di saman, nasihat cara halus dan kasar namun masih terdapat masyarkat yang ambil mudah.
“Mungkin dengan cara ni akan menarik perhatian dan sedikit meninggalkan kesan pada diri pendengar, tahniah,” ujar Ady Aris.
Turut meninggalkan komen adalah seorang lagi pengguna yang dikenali sebagai Mustcome LB.
“Ada orang memerlukan ketenangan, ada orang memerlukan keceriaan, ada orang memerlukan insaf diri mendekatkan diri kepada Allah, semua pendekatan masing-masing.
“Semua yang kita lakukan niat ke arah kebaikan. Insya-Allah, fikir yang baik-baik tak rugi,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Petrol percuma untuk penghantar makanan di Kuantan
Oleh NIK SUKRY RAMLI

12 Julai 2021, 7:41 pm
KUANTAN – Penghantar makanan bermotosikal di sekitar bandar ini boleh mengisi minyak petrol di Stesen Petronas, Tanjung Lumpur bermula hari ini hingga Jumaat.
Yang Dipertua Kelab Keluarga Yayasan Pahang, Onn Abdul Rahman berkata, inisiatif itu adalah bagi membantu meringankan beban kewangan kumpulan penghantar makanan yang turut terkesan akibat pandemik Covid-19.
“Sumbangan petrol percuma ini adalah hasil sumbangan Yayasan Pahang dan  kakitangan yang menderma untuk program ini.
“Mereka ini adalah ‘unsung hero’ yang perlu diraikan dan kita harap bantuan ini dapat meringankan sedikit bebanan mereka,”katanya selepas program ‘Free Petrol For Food Delivery Riders’ di stesen minyak Tanjung Lumpur, di sini, hari ini.
Beliau berkata sebanyak RM2,000 diperuntukan bagi program itu yang boleh memanfaatkan kira-kira 200 penghantar makanan.
Sementara itu, seorang penghantar bermotosikal, Saufi Naqman, 22, berkata, inisiatif Yayasan Pahang itu sangat membantu mereka menjimatkan perbelanjaan mengisi petrol sebelum ini yang mencecah RM15 sehari.

“Kami berterima kasih kepada Yayasa Pahang dan semua yang terlibat dalam program ini yang membantu meringankan beban kami yang turut terjejas akibat pandemik Covid-19,”ujarnya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tentera rempuh dapur rumah selepas payung terjun gagal dibuka
Oleh KOSMO!

12 Julai 2021, 7:30 pm
ATASCADERO, California –  Seorang anggota tentera Britain jatuh menghempap bumbung dapur sebuah kediaman apabila payung terjunnya gagal terbuka sepenuhnya dalam satu latihan tentera, lapor akhbar The Sun kelmarin.
Lelaki itu terjun dari sebuah pesawat pada ketinggian lebih 15,000 kaki dalam terjunan dipanggil sebagai ‘Halo’ yang dilakukan oleh unit komando Perkhidmatan Khas Udara (SAS) dan Perkhidmatan Khas Bot (SBS) untuk masuk ke kawasan musuh.
Payung terjun tentera itu bagaimanapun gagal terbuka sepenuhnya. Impak insiden tersebut menyebabkan bumbung kediaman jenis banglo itu berlubang.
Anggota tentera yang memakai seragam Unit Tindakan Khas Britain itu kemudian jatuh ke lantai dapur.
Pemilik kediaman tiada di rumah semasa kejadian kira-kira pukul 4.55 petang (waktu tempatan) kelmarin.
“Mangsa dilaporkan berada dalam keadaan sedar namun terkejut selain mengadu sakit badan. Tiada kecederaan serius dilaporkan,” kata polis.

Polis berkata, kesemua anggota tentera yang mengambil bahagian dalam latihan tersebut berjaya mendarat dengan selamat di tapak pendaratan.
“Kami bersyukur kerana anggota tentera itu hanya mengalami kecederaan ringan dan tiada individu lain yang cedera akibat insiden itu,” katanya. -Agensi


102 kes kematian akibat Covid-19 hari ini
Oleh SITI A'ISYAH SUKAIMI

12 Julai 2021, 7:24 pm
PUTRAJAYA – Sebanyak 102 kes kematian Covid-19 dicatatkan hari ini, menjadikan jumlah kes kematian di Malaysia sebanyak 6,260 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula mencatatkan sebanyak 8,574 kes termasuk 40 kes import dengan jumlah kes Covid-19 sebanyak 844,870 kes.
“Kes aktif dengan kebolehjangkitan merekodkan sebanyak 91,272 kes termasuk 964 kes sedang dirawat di Unit Rawatan Rapi dan 452 kes memerlukan bantuan pernafasan.
“Sebanyak 5,041 kes sembuh direkodkan menjadikan jumlah kes sembuh sebanyak 747,338 kes,” katanya pada ciapan Twitter di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Richard Branson mahu beri dua tiket percutian ke angkasa lepas
Oleh KOSMO!

12 Julai 2021, 7:02 pm
LA CRUCES, New Mexico – Pengasas syarikat Virgin Galactic, Richard Branson yang baru pulang daripada pengembaraan pertamanya ke angkasa lepas semalam mengumumkan akan memberikan dua tiket kepada individu bertuah untuk merasai pengalaman serupa, lapor laman berita USA Today.
Pengumuman tersebut dibuat sekembalinya Branson ke Bumi pagi semalam (waktu tempatan) menerusi satu muat naik video di akaun Instagramnya.
“Misi angkasa lepas yang saya tulis adalah untuk menjadikan mimpi pengembaraan ke angkasa lepas satu realiti kepada cucu saya, cucu anda dan kepada semua orang.
“Kami baru saja merasai pengalaman sangat menakjubkan dan Virgin Galactic dengan satu kerjasama mahu ‘membuka’ angkasa kepada semua orang,” katanya.
Syarikat penerbangan angkasa itu yang menjual tiket perjalanan itu pada harga ratusan ribuan dolar mahu menghadiahkan dua tiket kepada pemenang bertuah dalam penerbangan seterusnya menerusi kerjasama dengan platform dana kebajikan, Omaze.

 View this post on Instagram

A post shared by Richard Branson (@richardbranson)

Seorang pemenang bersama tetamu bakal menjadi antara orang awam pertama yang mengembara ke angkasa lepas.
Penyertaan itu akan menyokong pertubuhan bukan kerajaan Space for Humanity yang menyasarkan untuk menghantar orang awam daripada pelbagai bangsa dan latar belakang ekonomi ke angkasa lepas.
“Branson dan Space for Humanity akan mendahului dengan memberi akses kepada angkasa lepas, menjadikan ia sesuatu yang bukan hanya boleh dialami individu berprofil tinggi dan angkasawan tetapi kepada semua golongan,” kata Ketua pegawai Eksekutif Omaze, Matt Pohlson.
Mereka yang berminat boleh menghantar penyertaan online ke omaze.com/space dan jumlah dana minimum yang dicadangkan ialah AS$10 (RM41), namun mereka yang tidak menderma juga boleh menghantar penyertaan.
Setiap RM41 yang didermakan bersamaan dengan 100 penyertaan dan jumlah derma telah dihadkan kepada AS$300 (RM1,257).
Penyertaan adalah terbuka kepada semua individu berusia 18 tahun dan ke atas dari seluruh dunia. Tarikh tutup penyertaan adalah pada 1 September dan pemenangnya akan diumumkan pada 29 September 2021.
Virgin Galactic bagaimanapun belum memberikan maklumat tentang penerbangan seterusnya. -Agensi


Duda ditahan di hospital, kantoi miliki dadah
Oleh DIYANATUL ATIQAH ZAKARYA

12 Julai 2021, 7:32 pm
ALOR GAJAH – Nasib seorang duda ibarat sudah jatuh ditimpa tangga apabila bukan sahaja menanggung sakit akibat kemalangan tetapi dicekup polis selepas keluar hospital kerana memiliki dadah.
Ketua Jabatan Siasatan Jenayah Narkotik Melaka, Superintendan Zulkiflee Rashid berkata, lelaki berusia 43 itu dirawat di Hospital Alor Gajah kerana terbabit dalam kemalangan di Brisu.
Pemeriksaan pada beg pinggang suspek menemui beberapa paket lutsinar dipercayai dadah sebelum melaporkan kepada polis pada Jumaat lalu.
“Sebelum dicekup, suspek terlibat kemalangan selepas motosikalnya terbabas dipercayai menunggang dalam keadaaan khayal sebelum dihantar ke hospital,”katanya ketika dihubungi di sini hari ini.
Suspek yang merupakan duda kemudian ditahan sebaik keluar wad pada pukul 10.30 malam, hari sama.
“Kita menjumpai 13 paket dipercayai heroin seberat 47.30 gram, lima paket disyaki syabu seberat 15.35 gram, sembilan biji pil Erimin 5.

“Kesemua dadah yang dirampas dianggarkan bernilai RM5,000,” katanya.
Ujian saringan air kencing menunjukkan suspek positif morfin dan mempunyai tujuh rekod kes dadah.
Suspek direman tujuh hari sehingga 16 Julai ini bagi membantu siasatan mengikut Seksyen 39B Akta Dadah Berbahaya 1952 dan Seksyen 39A (1)/12(2)/15(1)(a) akta sama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua tokoh korporat dilantik Pengerusi PHB, Petronas
Oleh NOR IDAYU BOSRO

12 Julai 2021, 6:44 pm
PUTRAJAYA – Tan Sri Ahmad Nizam Salleh dilantik sebagai Pengerusi Pelaburan Hartanah Berhad (PHB) manakala tempat beliau sebagai
Pengerusi  Petroliam Nasional Berhad (Petronas) akan diambil alih oleh Tan Sri Mohd Bakke Salleh.
Pejabat Perdana Menteri berkata, kedua-dua pelantikan itu berkuat kuasa pada 1 Ogos depan.
Kenyataan itu berkata, Ahmad Nizam akan kekal sebagai Pengerusi kumpulan syarikat KLCC.
Katanya, pengalaman beliau di Petronas dan dalam pengurusan hartanah utama di KLCC akan membawa nafas baharu kepada hala tuju dan pengurusan PHB dalam meningkatkan pemilikan Bumiputera terhadap hartanah komersial negara. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat peniaga positif Covid-19, Pasar Telok Kemang ditutup
Oleh ZAKKINA WATI AHMAD TARMIZI

12 Julai 2021, 6:27 pm
PORT DICKSON: Pasar Telok Kemang dekat sini ditutup selama tujuh hari selepas terdapat pengesanan kes jangkitan Covid-19 di pasar tersebut.
Yang Dipertua Majlis Perbandaran Port Dickson (MPPD), Zamri Mohd. Esa berkata, pasar berkenaan akan akan ditutup mulai hari ini sehingga 18 Julai depan.
Menurut beliau, penutupan selama seminggu tersebut adalah bagi tujuan kerja-kerja sanitasi dilakukan.
“Oleh itu, tiada sebarang aktiviti perniagaan dijalankan di pasar itu pada tarikh yang dinyatakan.
“Terdapat empat orang peniaga yang positif Covid-19 di pasar berkenaan dan ia ditutup bagi tujuan sanitasi,” katanya hari ini.
Menurut Zamri, terdapat seramai 53 penyewa di pasar berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kahwin robot dianggap normal akhir abad ini
Oleh KOSMO!

12 Julai 2021, 6:30 pm
LONDON – Seorang penyelidik mengatakan bahawa perkahwinan antara manusia dan robot akan dianggap sesuatu yang normal menjelang akhir abad ini, lapor akhbar The Sun kelmarin.
Dr. David Levy berkata, hubungan seksual dan percintaan dengan robot sistem Android juga merupakan sesuatu yang biasa dalam tempoh 30 tahun akan datang.
Beliau menjangkakan patung seks robotik akan menjadi sangat pintar dan mempunyai personaliti serta boleh berbual pada pelbagai peringkat.
Penulis buku Love and Sex With Robots itu turut berkata, beberapa individu mungkin akan berhenti menjalin hubungan percintaan dengan manusia kerana lebih memilih bercinta dengan robot malah boleh juga menjadi robot seksual.
“Sama seperti robot seks yang sudah diterima di beberapa negara, trend ini akan semakin diterima.
“Orang akan jatuh cinta dan melakukan hubungan seksual dengan robot,” katanya.

Menurutnya lagi, robot seks sofistikated pertama akan dicipta sebelum 2050 namun perkahwinan dengan robot itu memerlukan 50 tahun lagi sebelum dianggap biasa. -Agensi


Kes sembelih,makan daging kucing tular lagi
Oleh KOSMO!

12 Julai 2021, 6:28 pm
JAKARTA – Kejadian makan daging kucing di Indonesia kembali diperkatakan apabila sebuah video menunjukkan haiwan comel itu disembelih seorang lelaki tular di media sosial.
Menurut laporan Suara.com, satu kemas kini di Instagram @rumahsinggahclaw, satu rakaman video memaparkan lelaki sedang menyembelih seekor kucing dan mengasingkan organ dalamannya untuk dijadikan hidangan.
“Tolong kongsi hingga sampai ke tangan pihak berwajib. Berlaku lagi kes bunuh dan makan daging kucing. Hukuman di negara ini terlalu lemah,” tulis status di video itu.
Rakaman video itu mendapat pelbagai reaksi netizen yang rata-rata mengecam perbuatan individu berkenaan dan berasa tidak sanggup melihat haiwan comel itu dijadikan makanan.
“Dunia sekarang semakin parah, kita perlu berhati-hati membeli daging kerana takut dicampur dengan daging haiwan seperti ini yang dilarang makan,” tulis seorang pengguna media sosial.
“Sakit hati melihat video ini, sesungguhnya pelaku itu iblis bertopengkan manusia,” komen seorang lagi. – Agensi


PIKAS tambah jumlah penerima vaksin
Oleh MOHAMAD HAFIZI BIN MOHD SAID

12 Julai 2021, 6:22 pm
TANJUNG MALIM – Seramai 4,500 pekerja Proton akan menerima suntikan vaksin dos pertama melalui Program Imunisasi Industri Covid-19 Kerjasama Awam-Swasta (PIKAS) bermula hari ini.
Pengerusi Jawatankuasa Industri, Pelaburan dan Pembangunan Koridor Perak, Datuk Shahrul Zaman Yahya berkata, Pusat Pemberian Vaksin (PPV) PIKAS Kompleks Sukan Proton merupakan lokasi PIKAS pertama di negeri ini.
Katanya, seramai 800 orang pekerja Proton akan menerima suntikan dos pertama setiap hari dalam tempoh enam hari di PPV PIKAS Kompleks Sukan Proton, di sini.
“PPV PIKAS di Tanjung Malim ini adalah salah satu daripada empat PPV yang dicadangkan di Perak.
“Tiga lagi PPV akan diadakan secara berperingkat di beberapa daerah lain setelah mendapat kelulusan daripada pihak kementerian,” katanya.
Beliau ditemui selepas meninjau proses vaksinasi di PPV PIKAS Kompleks Sukan Proton Tanjung Malim, di sini, hari ini.

Shahrul turut berharap pelaksanaan program pertama PIKAS di Proton Tanjung Malim ini akan mewujudkan momentum besar bagi mempercepatkan lagi pelaksanaan PIKAS di seluruh Perak.
Selain itu, beliau turut memaklumkan beberapa lokasi baharu bagi pelaksanaan inisiatif PIKAS di negeri ini akan dikenal pasti oleh pihak terlibat.
Katanya, InvestPerak bersama Lembaga Pembangunan Pelaburan Malaysia (MIDA) Perak akan membantu pihak Kementerian Perdagangan Antarabangsa dan Industri (MITI) dalam perkara berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Prolintas sedia food bank di enam lebuh raya
Oleh MOHD RIDZAUDDIN ROSLAN

12 Julai 2021, 6:51 pm
PETALING JAYA- Kumpulan Syarikat Projek Lintasan Kota Holdings Sdn. Bhd.(Prolintas) mengambil inisiatif mewujudkan food bank di enam lebuh raya seliaan mereka bagi membantu masyarakat terkesan Covid-19.
Ketua Pegawai Eksekutif Kumpulan Syarikat Prolintas, Datuk Mohammad Azlan Abdullah berkata, inisiatif itu dijalankan secara kolektif oleh syarikat dan kakitangan dengan mengumpul dana hampir RM100,000.
“Dana yang dikumpul digunakan untuk membeli barangan keperluan asas seperti minyak masak, beras, tepung dan susu sebelum ditempatkan di beberapa lokasi strategik bermula hari ini.
“Antara lokasi terlibat termasuklah Hentian Sebelah Plaza Tol Sungai Balak serta Lebuhraya Kajang SILK dan orang awam memerlukan diminta datang mengambilnya,” katanya dalam satu kenyataan di sini tadi.
Katanya, food bank itu akan diwujudkan juga di Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA), Lebuhraya Bertingkat Sungai Besi-Ulu Kelang (SUKE) dan Lebuhraya Bertingkat Damansara-Shah
Alam (DASH) dalam masa terdekat. -K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Fikry Ibrahim tak suka jolokan hero tua
Oleh HARYATI KARIM

12 Julai 2021, 6:18 pm
PETALING JAYA – Pelakon Fikry Ibrahim enggan dirinya dilabel sebagai hero tua pada masa hadapan biarpun mahu terus bekecimpung dalam industri lakonan sehingga lanjut usia.
Menurut pelakon berusia 27 tahun itu, isu tersebut dekat dengan dirinya kerana sedar suatu hari nanti dia juga akan berusia sebagaimana barisan pelakon senior lain ketika ini.
“Saya tertanya-tanya juga kerana isu hero tua ini berkait dengan saya. Andai suatu hari saya akan sampai ke tahap itu (berusia), saya tidak suka orang melabel saya sebagai hero tua.
“Hero adalah hero dan usia adalah usia. Jika kita tidak menghargai bakat orang lama bagaimana industri lakonan tempatan mahu berkembang.
“Nanti apabila usia sudah mencapai angka 60 tahun maknanya sudah cukup, pencen dan tidak perlu berlakon? Sebagai pelakon saya bimbang akan kedudukan saya pada masa depan,” kongsi Fikry.
Tambah Fikry, pelakon senior wajar dihormati kerana pengalaman yang dimiliki bukannya dipandang sebelah mata apabila mereka semakin berusia.

“Saya tahu dan sedar, memang tidak boleh menjadi jutawan jika bekerja sebagai pelakon melainan mereka memiliki perniagaan atau kerjaya lain.
“Rata-rata mereka yang terus kekal dalam industri hanyalah kerana minat dan mahu lakonan mereka memberi manfaat kepada orang lain,” ujar Fikry.
Fikry berkata demikian bagi menjawab isu hero tua yang dibangkitkan dalam sidang akhbar drama bersiri Ayahanda yang berlangsung secara maya sebentar tadi.
Dalam drama tersebut aktor Jalil Hamid menjayakan watak utama dalam naskhah 13 episod yang diadaptasi daripada novel berjudul Ayahanda nukilan Allahyarham Azizi Abdullah.
Selain Jalil Hamid dan Fikry, drama yang bersiaran setiap Rabu sehingga Sabtu pukul 9 malam di TV3 itu turut dilakonkan oleh Fauziah Datuk Ahmad Daud, Noorkhiriah, Shahz Jaszle dan Hairi Safwan. – K! ONLINE


Balai Polis Lukut beroperasi semula
Oleh NOR SHAFAWATI YUP

12 Julai 2021, 6:34 pm
PORT DICKSON – Balai Polis Lukut diberi kebenaran untuk beroperasi semula hari ini setelah diberi notis penutupan sementara sejak Sabtu lalu oleh Pejabat Kesihatan Daerah Port Dickson susulan penularan kes Covid-19 dalam kalangan anggota di balai polis tersebut.
Ketua Polis Daerah Port Dickson, Superintendan Aidi Sham Mohamed berkata, Balai Polis Lukut dibenarkan beroperasi semula bermula pukul 2.30 petang tadi selepas proses sanitasi menyeluruh dijalankan Sabtu lalu.
“Bagaimanapun, ia hanya melibatkan penugasan bilik siasatan sahaja dengan bantuan keanggotaan dari balai luar kerana kesemua anggota Balai Polis Lukut masih lagi menjalankan kuaranti kendiri,” katanya dalam kenyataan di sini hari ini.
Beliau berkata, sebarang pertanyaan, masyarakat di daerah ini boleh menghubungi Bilik Gerakan Ibu Pejabat Polis Daerah (IPD) Port Dickson di talian 06-6462999 atau 06-6472222. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


IBFIM, CISL anjur program industri kewangan Islam
Oleh LUQMAN RIDHWAN MOHAMED NOR

12 Julai 2021, 6:12 pm
PETALING JAYA – Institut Perbankan dan Kewangan Islam Malaysia (IBFIM) dengan kerjasama University of Cambridge Institute for Sustainability Leadership (CISL) akan menganjurkan program Kelestarian Kepimpinan untuk Institusi Kewangan (Program) pada 14 dan 15 Julai depan.
Ketua Pegawai Eksekutif IBFIM, Yusry Yusoff berkata, program pendidikan eksekutif berkaitan kepemimpinan lestari bagi industri kewangan Islam itu akan dirasmikan oleh Penolong Gabenor Bank Negara Malaysia, Adnan Zaylani Mohamad Zahid.
Katanya, tiga kumpulan pembelajaran akan mengikuti program ini, dimana kumpulan pembelajaran pertama bakal dihadiri oleh 32 peserta daripada 17 institusi perbankan Islam yang terdiri daripada Ahli-Ahli Lembaga Pengarah, Ketua Pegawai Eksekutif dan pegawai pengurusan kanan.
“Program ini dianjurkan bagi menyokong komitmen oleh Komuniti Pengamal (COP) Pengantaraan Berasaskan Nilai (VBI) dan Persatuan Institusi Perbankan dan Kewangan Islam Malaysia (AIBIM).
“Kami yakin bahawa program ini yang dihasilkan secara eksklusif oleh CISL untuk industri kewangan Islam akan mendorong penerapan VBI dan memperperkukuhkan peranan industri dalam memajukan masa depan yang lestari,” katanya dalam satu kenyataan hari ini.
Sementara itu, Pengarah dan Ketua Pegawai Eksekutif CISL, Claire Shine berkata, pihaknya komited untuk menangani perubahan iklim, melindungi serta memulihkan alam semula jadi dalam membina masyarakat yang inklusif dan berdaya tahan.

“Kami juga berharap dengan kerjasama ini, program kepemimpinan transformatif itu dapat dilaksanakan bagi membantu institusi kewangan mengambil tindakan terhadap risiko dan peluang di dalam era global yang berubah dengan pantas,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja kilang wajib jalani ujian saringan dua kali seminggu
Oleh SITI AMINAH MOHD YUSOF

12 Julai 2021, 6:16 pm
PETALING JAYA – Semua pekerja sektor perkilangan dan pembuatan di kawasan Perintah Kawalan Pergerakan Diperketatkan (PKPD) diwajibkan menjalani ujian saringan Rapid Test Kit-Antigen (RTK-Ag) sebanyak dua kali seminggu bermula 7 Julai lalu.
Menteri Perdagangan Antarabangsa dan Industri, Datuk Seri Mohamed Azmin Ali berkata, arahan itu dikuatkuasakan bagi memperketatkan lagi syarat kebenaran pengoperasian kilang di kawasan PKPD terutama di Selangor.
“Langkah awal ini dilihat mampu untuk mengenal pasti kes jangkitan Covid-19 dengan lebih awal selain dapat memastikan hanya pekerja yang disahkan negatif dibenarkan untuk ke tempat kerja.
Pihak majikan perlu memberikan kerjasama dan tanggungjawab bagi menanggung sepenuhnya kos saringan tersebut,” katanya melalui hantaran di akaun Facebook rasmi beliau hari ini.
Beliau turut meluahkan rasa kesal kerana ramai dalam kalangan pihak majikan yang memandang ringan dan tidak mematuhi Prosedur Operasi Standard (SOP) ditetapkan.
“Saya menyeru semua majikan agar tidak mengambil kesempatan di atas peluang yang telah diberikan oleh pihak kementerian.

“Apa yang pasti langkah penjagaan SOP yang ketat perlu seiring dengan tindakan secara praktikal bagi membendung penularan jangkitan Covid-19 daripada terus merebak terutama di tempat kerja,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bayaran tambahan GKP 3.0 disalurkan mulai hari ini
Oleh NOR IDAYU BOSRO

12 Julai 2021, 4:45 pm
PUTRAJAYA – Sebanyak RM500 juta bayaran Geran Khas Prihatin 3.0 (GKP 3.0) melalui Pakej PEMERKASA+ akan disalurkan secara berperingkat kepada 1 juta perusahaan kecil dan sederhana (PKS) mikro layak mulai hari ini.
Menteri Kewangan, Tengku Datuk Seri Zafrul Tengku Abdul Aziz berkata, jumlah itu melibatkan tambahan RM500 kepada bayaran RM1,000 yang telah dikreditkan ke akaun penerima pada pertengahan Jun lalu.
“Pembayaran tambahan ini akan dikreditkan terus ke akaun bank yang didaftarkan di dalam sistem GKP bagi membantu aliran tunai mereka semasa tempoh yang masih mencabar ini,” katanya dalam satu kenyataan di sini hari ini.
Mengulas lanjut, Tengku Zafrul berkata, bayaran tambahan GKP 4.0 di bawah Pakej PEMULIH pula akan disalurkan kepada penerima GKP sedia dan penerima baharu pada bulan September dan November depan, masing-masing sebanyak RM500.
“Bagi PKS mikro yang tidak pernah menerima GKP sebelum ini, tempoh pendaftaran GKP 4.0 akan dibuka mulai 15 hingga 31 Julai ini,” katanya. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suara solidariti selebriti untuk #JusticeForBella
12 Julai 2021, 5:45 pm
PETALING JAYA – Kejadian menyayat hati yang menimpa seorang anak istimewa kurang upaya (OKU) Sindrom Down dikenali sebagai Bella bukan sahaja mengundang amarah netizen, bahkan turut mendapat perhatian ramai selebriti tanah air.
Rata-ratanya meluahkan kekesalan dan kesedihan atas apa yang berlaku terhadap remaja berusia 13 tahun itu yang dipercayai didera pengasuhnya di sebuah pusat asuhan di sebuah kondominium di Wangsa Maju, Kuala Lumpur.
Ramai selebriti tampil bersuara tentang isu penderaan Bella dan mahu pelakunya diheret ke muka pengadilan demi keadilan untuk si remaja malang itu.
Pelakon Abby Abadi menerusi hantaran dalam Instagramnya menulis kronologi kisah Bella sebelum remaja itu dibawa masuk tinggal di rumah asuhan berkenaan sehinggalah waktu dia dipercayai didera di sana.
Ketika usia tujuh tahun, Bella dijaga dengan baik di Rumah Sinar Harapan Tengku Ampuan Najihah, Seremban, Negeri Sembilan sebelum tahun lalu dia bertemu dengan pengasas Rumah Bonda, Siti Bainun yang mahu menjaga remaja itu di Mahkamah Kanak-kanak.
“Lihat sahaja dua paparan gambar yang saya sertakan ini. Wajah yang penuh keceriaan akhirnya bertukar menjadi kemurungan, trauma, keliru serta takut. Badannya penuh kesan dengan kesan parut, tangan kanan dan kiri punyai luka dan kudis yang besar.

“Bella dipercayai telah didera. Siapa yang menderanya? Masih dalam siasatan pihak polis. Laporan polis telah dibuat pada 24 Jun. Hari ini 12 Julai, hampir tiga minggu selepas laporan dibuat. Khabarnya, Siti Bainun telah ditahan pada 6 Julai. Tapi segala hasil siasatan belum diketahui, sunyi sepi,” tulisnya panjang lebar.
Solidariti untuk Bella turut disokong artis lain seperti Nad Zainal yang nyata terkesan emosi apabila mengetahui tentang penderaan dialami Bella.
“Keadilan untuk Bella. Luka teruk tak dirawat. Terkena jangkitan Covid-19 tapi tak dapatkan rawatan, teraniaya. Apalah nasib insan istimewa ini jatuh ke tangan manusia tak berhati perut. Tolong viralkan #justiceforbella,” tulisnya dalam hantaran Instagram.
Beberapa hari lalu, tiga selebriti popular iaitu Erra Fazira, Sharnaaz Ahmad dan Betty Banafe tampil menuntut keadilan untuk Bella dan mahu individu bertanggungjawab diheret ke muka pengadilan.
Desakan tersebut dibuat menerusi sesi bual bicara Facebook Live yang dikendalikan Bettu menerusi Facebook rasminya pada 8 Julai lalu anjuran Gerakan Artis Prihatin.
Erra mengakui terkejut menonton video tular membabitkan Bella kerana kecederaan dialaminya sangat teruk.
“Saya bersyukur ada pihak menularkan cerita tentang Bella. Saya dimaklumkan kes ini sedang disiasat polis dan harap ada pembelaan,” katanya.
Pada masa sama, Betty mengakui kesal dengan sikap tidak bertanggungjawab individu yang diamanahkan menjaga remaja yatim piatu itu.
“Pembelaan ini wajar diteruskan. Kalau bukan kita, siapa lagi nak bantu dia? Kita kena bersatu hati menuntut siasatan terhadap kes ini diteruskan dan membawa individu melakukan perbuatan keji tersebut ke muka pengadilan,” ujarnya.
Minggu lalu, sebuah video berdurasi 1 minit 31 saat dimuat naik seorang aktivis sosial, Mona Din tular dalam media sosial memaparkan Bella ditemui dengan kesan melecur dan bernanah teruk pada dada, tangan, leher dan paha. – K! ONLINE


Pura-pura beri bantuan sebelum curi barang kemas
Oleh DIYANATUL ATIQAH ZAKARYA

12 Julai 2021, 4:41 pm
MELAKA – Seorang suspek lelaki berpura-pura ingin memberikan bantuan bekalan makanan kepada suri rumah sebelum bertindak melarikan barang kemas wanita itu bernilai RM7,000 di Taman Desa Air Merbau, Jasin kelmarin.
Ketua Jabatan Siasatan Jenayah (JSJ) Melaka, Asisten Komisioner Mohd. Sukri Kaman berkata, mangsa yang berusia 54 tahun itu membuat laporan polis pada pukul 10.20 malam mendakwa telah disamun suspek pada pukul 11 pagi, hari sama.
Katanya, mengikut laporan dibuat, mangsa dikatakan mengenali suspek menerusi aplikasi sosial TikTok sejak dua minggu lalu sebelum lelaki itu memberitahu ingin memberikan bantuan bekalan makanan.
“Suspek telah datang ke rumah mangsa kononnya ingin membawa wanita terbabit ke pasar raya bagi membeli barang keperluan dijanjikan.
“Lelaki itu bagaimanapun kemudian membuat helah untuk masuk ke rumah mangsa sebelum bertindak melarikan barang kemas suri rumah berkenaan bernilai kira-kira RM7,000,”katanya ketika dihubungi di sini, hari ini.
Mengulas lanjut, beliau berkata, pihak polis kini sedang memburu suspek dan kes disiasat mengikut Seksyen 380 Kanun Keseksaan kerana mencuri.

Ujarnya, sepanjang awal tahun ini pihaknya telah menerima dua laporan kejadian curi menggunakan modus operandi sama.
“Memandangkan ramai terjejas akibat pandemik Covid-19 ini, muncul individu berniat jahat dengan mengambil kesempatan menghubungi atau datang ke rumah mangsa berpura-pura ingin memberikan bantuan sebelum melakukan jenayah curi atau samun.
“Sehubungan itu, pihak polis ingin menasihatkan orang ramai supaya lebih berhati-hati dan diminta untuk mendapatkan bantuan dari saluran yang betul dan tidak memberikan butiran peribadi seperti nama dan alamat melalui media sosial kepada individu tidak dikenali,”katanya.
Ujarnya, orang ramai yang mempunyai maklumat berkaitan kes tersebut diminta untuk menghubungi pegawai penyiasat Sarjan Muhamad Fadzlan di talian 018-3511594 bagi membantu siasatan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hotel Jepun sedia lif berasingan buat rakyat dan peserta Olimpik
Oleh KOSMO!

12 Julai 2021, 5:53 pm
TOKYO – Sebuah hotel lima bintang di Tokyo, Jepun telah menampal notis pemberitahuan ‘ rakyat Jepun sahaja’ dan ‘pelancong asing sahaja’  di hadapan lif berasingan di bangunan berkenaan dalam usaha memperketatkan kawalan Covid-19 menjelang temasya Sukan Olimpik, lapor agensi berita Kyodo, kelmarin.
Bagaimanapun, notis pemberitahuan itu ditanggalkan sejurus mendapat kritikan  orang ramai, demikian menurut pegawai hotel tersebut.
Menurut  kenyataan rasmi Akasaka Excel Hotel Tokyu, pihaknya tidak berniat mendiskriminasi pelancong asing dan pemisahan lif hanya bertujuan mengawal aliran keluar masuk pengunjung hotel.
“Tujuan notis pengasingan lif itu adalah bagi membezakan penginap untuk temasya Olimpik dan penduduk Jepun yang menginap di hotel sama.
“Terdapat empat lif yang disediakan bagi kategori penginap agar pihak hotel boleh mengawasi aktiviti keluar masuk mereka,” tulis kenyataan itu.
Langkah itu juga berdasarkan garis panduan yang diberikan oleh jawatankuasa penganjur Olimpik dan Paralimpik untuk mencegah penyebaran Covid-19. – Agensi


Dua beradik cedera ditikam bapa saudara
Oleh OTHMAN YAHAYA

12 Julai 2021, 5:54 pm
SUNGAI PETANI- Dua beradik cedera akibat ditikam bapa saudara mereka berusia 61 tahun dalam kejadian di sebuah rumah di Taman Melati di sini semalam.
Dalam kejadian kira-kira pukul 1 tengah hari itu, mangsa, lelaki berusia 38 tahun dan wanita berusia 23 tahun masing-masing cedera pada perut dan tangan kiri.
Mereka dibawa ke Hospital Sultan Abdul Halim (HSAH) di sini untuk mendapatkan rawatan.
Suspek kemudian berjaya ditahan di sebuah rumah di Felda Sungai Tiang, Pendang dekat sini kira-kira tiga jam selepas laporan berhubung kejadian diterima.
Timbalan Ketua Polis Daerah Kuala Muda, Superintendan Anuar Abdul Rahman berkata, hasil siasatan awal mendapati seorang wanita berusia 63 tahun didatangi suspek yang merupakan adik lelakinya dan meminta wang untuk membeli dadah.
“Walau bagaimanapun berlaku pertengkaran mulut setelah wanita itu enggan memberikan wang sebelum dua anak wanita terbabit cuba meleraikan pergaduhan.

“Suspek seterusnya bertindak mengeluarkan pisau dari bahagian belakang badannya yang dipercayai telah dibawa dari rumahnya dan menikam dua anak wanita terbabit,” katanya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anggota APM berjalan itik selamatkan kucing
Oleh NOOR HAYATI MAMAT

12 Julai 2021, 6:03 pm
HULU TERENGGANU – Sepasukan anggota Angkatan Pertahanan Awam Malaysia (APM) menunjukkan sikap budiman dengan menyelamatkan seekor anak kucing yang terjatuh ke dalam pembentung sedalam 1.5 meter di pekan Kuala Berang di sini hari ini.
Empat anggota APM Hulu Terengganu tersebut mengambil masa 35 minit dengan memasuki kawasan pembetung berkenaan sepanjang lima meter bagi menyelamatkan anak kucing itu pada pukul 10.30 pagi.
Ketua Operasi APM Hulu Terengganu, Badrol Hisham Abdul Wahab berkata, pihaknya menerima maklumat kes seekor anak kucing terjatuh ke dalam kawasan pembetung tersebut daripada seorang sukarelawan yang memberi makanan kepada kucing gelandangan di sekitar Kuala Berang.
“Wanita itu memberitahu terdengar bunyi seekor anak kucing dari arah pembentung tersebut.
“Pada mulanya, kami memberi umpan makanan bagi menarik perhatian anak kucing tersebut untuk keluar dari kawasan pembentung berkenaan tetapi gagal,” katanya ketika ditemui Kosmo! di sini hari ini.
Badrol Hisham berkata, mereka kemudiannya memutuskan untuk memasuki kawasan pembentung itu dengan ‘berjalan itik’ dan membekalkan cahaya lampu suluh bagi menyelamatkan anak kucing berkenaan.

Ujar beliau, anak kucing tersebut berjaya ditemui tidak lama kemudian sebelum dibawa naik dan diberi makan.
“Ia yang tidak mengalami sebarang kecederaan telah berlari menuju ke belakang bangunan berhampiran selepas kenyang,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terima 30,000 permohonan rentas daerah, negeri
Oleh AIMUNI TUAN LAH

12 Julai 2021, 5:31 pm
GUA MUSANG – Ibu Pejabat Polis Daerah Gua Musang sudah mengeluarkan hampir 30,000 surat kebenaran kepada orang ramai yang ingin merentas daerah dan negeri sejak pelaksanaan Perintah Kawalan Pergerakan (PKP) tujuh bulan lalu.
Ketua Polis Daerah Gua Musang, Superintendan Sik Choon Foo berkata, kebenaran merentas daerah atau negeri hanya diberikan kepada mereka yang mempunyai alasan kukuh seperti bekerja, kecemasan atau mendapatkan rawatan perubatan.
Katanya, mereka yang ingin merentas daerah juga perlu mengemukakan surat kebenaran itu ketika ingin melalui sekatan jalan raya (SJR).
“Setakat ini, kenderaan yang merentas negeri memasuki Kelantan melalui Jalan Gua Musang dilihat meningkat berbanding sebelum ini berikutan negeri ini beralih ke fasa kedua Pelan Pemulihan Negara sejak 5 Julai lalu.
“Peningkatan itu berikutan kerajaan memberi kelonggaran bagi aktiviti ekonomi dan membenarkan kenderaan perdagangan memasuki negeri ini,” katanya ketika ditemui pemberita selepas meninjau SJR di Kilometer 3, Jalan Gua Musang-Cameron Highlands dekat Kampung Kundur di sini hari ini.
Menurut Choon Foo, terdapat dua SJR diadakan selama 24 jam di daerah ini yang dipantau oleh polis, Angkatan Tentera Malaysia (ATM), Angkatan Pertahanan Awam Malaysia (APM) dan Jabatan Sukarelawan Malaysia (Rela).

Katanya, selain pencegahan Covid-19, SJR itu juga dapat mencegah jenayah malah tindakan kepada pengguna yang gagal mematuhi peraturan dan undang-undang jalan raya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929